Diari Oficial de la Generalitat Valenciana


Sumari del DOGV 8222, del 29-01-2018 (2018/55)

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 76/13-AIA, Alcalà de Xivert.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8222

Data del DOGV
:   29-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/55


Data del document
:   15-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alcalà de Xivert
    * impacte ambiental

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 76/13-AIA, Alcalà de Xivert. [2018/55]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar, en el Diari Oficial de la Generalitat Valenciana, la declaració d'impacte ambiental corresponent a l'expedient 76/13-AIA Alcalà de Xivert.  
  
«Declaració d'impacte ambiental  
Expedient: 76/13-AIA.  
Títol: Explotació d'engreix de bestiar porcí.  
Promotor: Rafael Adell Espallargues.  
Autoritat substantiva: Ajuntament d'Alcalà de Xivert.  
Localització: parcel·les 98, 99 i 111 del polígon 9, del terme municipal d'Alcalà de Xivert (Castelló).  
  
Descripció del projecte  
Es pretén la construcció d'una explotació ramadera de porcí per a una capacitat de 2.000 places per a engreix. La parcel·la vinculada a aquesta instal·lació té una superfície d'11.968 m². El procés productiu consistirà en engreix d'animals des dels 20 a 100 kg, massa establida per a la seua comercialització.  
Es construirà una nau de 1.716,80 m² (116 x 14,8 m) i 3,6 m d'alçària. Adossada a aquesta nau es disposarà d'un local tècnic de 9 m². S'executarà, a més, una bassa d'emmagatzematge de purins i un depòsit d'aigua.  
Els recursos hídrics s'obtindran d'un pou pròxim. El consum anual estimat és de 6.899 m³, i es disposa de l'informe favorable de la Confederació Hidrogràfica del Xúquer. La parcel·la disposa d'una connexió a la xarxa de distribució d'energia elèctrica general. El recurs s'emprarà en l'accionament dels sistemes d'il·luminació, ventilació i alimentació de la nau.  
La producció anual de purins s'ha estimat en 5.330 m³ (4.300 m³ de purins més els llots generats en les operacions de neteja 730 m³). Els purins es gestionaran com a fertilitzant orgànic, i es disposen d'aproximadament 88 hectàrees de superfície agrícola per a dur a terme aquesta pràctica. Dins de l'explotació, per a l'emmagatzematge temporal de purins, es disposarà de les fosses situades davall la nau d'engreix, amb 671,12 m³ de capacitat, i d'una bassa exterior de 504 m³.  
  
Les fosses disposaran d'una solera i de murs de formigó armat. La bassa serà excavada i comptarà amb una membrana de PVC com a element d'impermeabilització. La coronació se situarà 0,5 m sobre el nivell del terreny per a evitar la incorporació dels escolaments.  
Se subscriuran contractes amb gestors autoritzats per a la gestió dels residus que així ho requerisquen. La instal·lació comptarà amb les mesures higienicosanitàries exigibles a aquest tipus d'instal·lacions.  
  
Tramitació administrativa  
Amb data 11 de juliol de 2013, l'Ajuntament d'Alcalà de Xivert remet una còpia del projecte, estudi d'impacte ambiental i documentació tècnica complementària, així com de l'expedient municipal tramitat.  
  
Amb data 9 de setembre de 2013, una vegada analitzat el contingut de la documentació, se sol·licita l'ampliació d'aquesta. El 25 de setembre de 2013, el promotor aporta nova documentació.  
Durant la tramitació de l'expedient es consulta el Servei de Gestió d'Espais Naturals Protegits, atés que la localització plantejada afecta l'àmbit del Pla d'ordenació de recursos naturals (PORN) de la Serra d'Irta. La consulta es respon amb data 31 d'octubre de 2013, i es remet al promotor amb data 16 de desembre de 2013. El 16 de desembre de 2013 es va traslladar aquesta al promotor juntament amb el requeriment de documentació.  
El 24 de gener de 2014, en resposta a l'esmentat requeriment, el promotor remet nova documentació.  
El tràmit d'informació pública d'aquest expedient es va dur a terme per mitjà de la publicació del corresponent anunci en la pàgina web de l'ajuntament, en el tauler d'anuncis i en el Butlletí Oficial de la Província de Castelló número 65, de 30 de maig de 2013. Segons el certificat municipal, de 26 de juny de 2013, transcorregut el termini, no es van presentar al·legacions a aquest.  
  
Consideracions legals  
1. La parcel·la d'actuació es localitza dins de l'àmbit del Pla d'ordenació dels recursos naturals (PORN) de la Serra d'Irta, dins de la zona d'influència, àrea de predomini agrícola, definida.  
Considerant el que estableix la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, modificada per la Llei 5/2013, de 23 de desembre, de mesures fiscals, de gestió administrativa i financera i d'organització de la Generalitat, la zona d'influència definida per a aquest espai protegit es regula per la normativa urbanística i mediambiental vigent.  
  
En aquest cas, segons l'informe de compatibilitat urbanística emés per l'Ajuntament d'Alcalà de Xivert, de 21 de gener de 2013, el planejament vigent és pla general municipal aprovat definitivament el 8 de juliol de 1998. Segons la normativa reguladora, l'explotació se situa en sòl no urbanitzable comú general, on l'ús previst és compatible.  
  
Es disposa de l'informe favorable de la Conselleria de Presidència i Agricultura, Pesca, Alimentació i Aigua, de 6 de febrer de 2013, en relació amb el que estableix l'article 20 de la Llei 10/2004, de sòl no urbanitzable.  
2. Consultada la cartografia elaborada per Institut Cartogràfic Valenciana (E 1:5000), la parcel·la, on es pretén executar al projecte, limita al nord amb un llit de xicoteta entitat que concentraria els escolaments de les vessants pròximes. En la nova cartografia elaborada en la revisió del pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA), en tramitació, aquest llit presenta perillositat geomorfològica d'inundació.  
  
3. El projecte plantejat se situa als voltants del sòl forestal, segons la cartografia de l'inventari forestal de la Comunitat Valenciana. Per tant, s'haurà de complir amb el que estableix el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
4. El municipi d'Alcalà de Xivert no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries, ni en les modificacions i ampliacions posteriors.  
  
Consideracions ambientals  
El projecte disposa de l'informe favorable, de 8 de novembre de 2012, de la Conselleria de Turisme, Cultura i Esport, en relació amb l'afecció del projecte al patrimoni cultural valencià.  
El Servei d'Espais Naturals va informar en 2013 que el projecte d'explotació ramadera incomplia els paràmetres d'ocupació establits en el PORN (un màxim d'ocupació d'un 2 % i parcel·la mínima de 10.000 m²). El 16 de desembre de 2013, es va traslladar al promotor l'esmentat informe on es requeria la proposta d'alternatives viables.  
  
El 24 de gener de 2014, l'Ajuntament d'Alcalà de Xivert va remetre la documentació aportada pel promotor en resposta al requeriment efectuat, en la qual es fa referència a les modificacions introduïdes per la Llei 5/2013, de 23 de desembre, de mesures fiscals de gestió administrativa i financera i d'organització de la Generalitat, sobre la Llei 11/1994, respecte a la substitució de la regulació específica de les diverses zones fora dels espais naturals protegits, per la normativa sectorial urbanística i mediambiental vigent amb una sèrie d'especificitats.  
  
L'àmbit del projecte es localitza als peus de la serra d'Irta, en la vora occidental. Es tracta d'una zona de vessants suaus que han sigut transformats per al cultiu. En l'entorn pròxim a l'actuació, les parcel·les estan dedicades al cultiu d'ametler, olivera, garrofera i cítrics. Un llit de xicoteta entitat que concentra els escolaments dels vessants pròxims limita al nord amb la parcel·la 98. Com a mesura preventiva davant del risc d'inundació, la nau se situarà a una distància mínima de 25 m respecte al marge d'aquest. La parcel·la ja disposa d'accés rodat.  
  
El risc d'erosió potencial està valorat com a baix en la zona d'actuació. L'execució d'aquest projecte comporta l'eliminació dels cultius existents en la superfície ocupada per la construcció de la nau, i mantindre la resta de la parcel·la amb l'estat actual de la coberta vegetal. S'ha explanat la zona. En tot cas, els talussos generats en aquesta fase, incloent-hi els talussos exteriors de la bassa, hauran de quedar estabilitzats preferiblement per mitjà de la seua revegetació o l'ús d'elements naturals. Si es recorre a actuacions d'obra civil, s'hauran d'aplicar tècniques d'integració paisatgística. S'analitzarà la xarxa de drenatge de la parcel·la i s'adoptaran les mesures de protecció necessàries per a evitar l'aparició de fenòmens erosius en la zona d'actuació.  
  
La vulnerabilitat a la contaminació d'aqüífers està valorada com a mitjana. Les zones destinades a l'emmagatzematge de purins (fosses interiors i bassa) s'han de construir amb materials que n'asseguren la impermeabilitat. El programa de vigilància ambiental haurà d'incloure la supervisió periòdica d'aquests elements per a la detecció primerenca de possibles fugues.  
En relació amb la bassa d'emmagatzematge de purins:  
- La bassa comptarà amb un sistema de detecció i control de fugues: sistema de drenatge per a la recollida de purins i instal·lació com a mínim d'un pou testimoni en el perímetre de la bassa.  
- Per a la impermeabilització del vas, es proposa un làmina de PVC. Aquesta haurà de presentar una resistència mecànica adequada per a evitar ruptures, tenint en compte les operacions de neteja i manteniment que hauran de dur-se a terme durant l'exercici de l'activitat (retirada de deposicions en el fons, bombaments, etc.).  
- En l'emmagatzematge de purins en la bassa, haurà de respectar-se un calat de resguard com a mínim de 0,3 m com a mesura preventiva davant del risc de desbordament.  
Els purins produïts en el procés s'aprofitaran com a fertilitzant orgànic en parcel·les agrícoles. Els cultius a què es destinarà aquest producte són majoritàriament: oliveres, garroferes, ametlers, cereals i cítrics. El promotor ha acceptat voluntàriament seguir el codi de bones pràctiques aprovat per mitjà de l'Ordre 7/2010, de 10 de febrer, de la Conselleria d'Agricultura, Pesca i Alimentació, per la qual s'aprova el codi valencià de bones pràctiques agràries que estableix una sèrie de condicions per a l'emmagatzematge i distribució d'aquest producte.  
  
La dosi d'aplicació de purins serà com a màxim de 170 kg de nitrogen per hectàrea i any. En tot cas, la dosi s'haurà de calcular considerant les característiques dels purins emprats i les necessitats nutritives dels cultius a què es destinarà. Respecte a les parcel·les presentades, en cap cas es podran aplicar ela purins en les zones que estan ocupades per vegetació forestal. S'han de respectar les distàncies mínimes de separació respecte als nuclis de població i altres instal·lacions ramaderes que recull el Reial decret 324/00, de 3 de març, pel qual s'estableixen les normes bàsiques d'ordenació de les explotacions porcines. En les parcel·les pròximes a un llit (barrancs, rambles, etc.), s'haurà de respectar una franja sense abonar com a mínim de 3 metres.  
  
A fi de millorar el control sobre aquest producte i determinar la seua producció real, s'haurà de portar al dia un llibre de registre on s'especifiquen les quantitats retirades, les parcel·les on es realitzarà l'aplicació i el cultiu present, així com el propietari d'aquestes.  
Les zones habilitades per a l'emmagatzematge de residus hauran d'estar cobertes i tindre contenidors adequats per a cada tipus de residu generat. Hauran de ser gestionats d'acord amb la naturalesa i la perillositat d'aquests.  
Respecte a la barrera vegetal proposada. La distribució dels exemplars haurà de tindre en compte la localització dels focus potencials d'emissió d'olor (bassa i naus) i el règim de vents de la zona. Aquesta barrera ha de presentar una alçària, grossària i cobertura adequada per a realitzar aquestes funcions, qualitats que s'han de tindre en compte per a l'elecció de les espècies vegetals (port, frondositat, etc.).  
La distribució dels exemplars també té un paper important en la integració paisatgística de les construccions, i es considera, en línies generals, més apropiada una distribució en bosquets que en una filera contínua.  
  
Consideracions jurídiques  
El projecte examinat constitueix un dels supòsits fàctics en què és preceptiva la formulació d'una declaració d'impacte ambiental, després de la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament, annex I, apartat 1.h.  
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
L'article 15 del Decret 85/2013, de 28 de juny, del Consell, pel qual s'aprova el reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte d'execució de l'explotació porcina d'engreix, que s'ubicarà en les parcel·les 98, 99 i 111 del polígon 9, al terme municipal d'Alcalà de Xivert (Castelló) i que promou Rafael Adell Espallargues sempre que aquest es desenvolupe d'acord amb les previsions de l'estudi d'impacte ambiental i els condicionants i les modificacions que s'indiquen a continuació.  
  
Segon  
1. S'haurà de complir el que estableix el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'hauran d'observar en l'execució d'obres i treballs que es realitzen en terreny forestal o en els seus voltants.  
2. S'haurà d'efectuar la reculada mínima de 25 metres des de la vora del llit per a la ubicació de la nau.  
3. Els talussos generats en la fase de construcció, incloent-hi els talussos exteriors de la bassa, hauran de quedar estabilitzats preferiblement per mitjà de la revegetació o l'ús d'elements naturals. Si es recorre a actuacions d'obra civil, hauran d'aplicar-se tècniques d'integració paisatgística.  
4. S'haurà d'analitzar la xarxa de drenatge de la parcel·la i s'hauran d'adoptar les mesures de protecció necessàries per a evitar l'aparició de fenòmens erosius en la zona d'actuació.  
5. L'emmagatzematge i l'aprofitament posterior dels purins s'haurà de realitzar seguint el codi de bones pràctiques aprovat mitjançant l'Ordre 7/2010, de 10 de febrer, de la Conselleria d'Agricultura, Pesca i Alimentació.  
6. En relació amb la bassa d'emmagatzematge de purins:  
- Haurà de disposar d'un sistema de detecció i control de fugues: sistema de drenatge per a la recollida de purins i instal·lació com a mínim d'un pou testimoni en el perímetre de la bassa.  
- La làmina d'impermeabilització emprada haurà de presentar una resistència mecànica adequada per a evitar ruptures.  
- En l'emmagatzematge dels purins en la bassa, haurà de respectar-se un calat de resguard com a mínim de 0,3 m.  
7. En relació amb l'aplicació en camp de purins:  
- La dosi d'aplicació de purins serà com a màxim de 170 kg de nitrogen per hectàrea i any. En tot cas, la dosi s'haurà de calcular considerant les característiques dels purins emprats i les necessitats nutritives dels cultius a què es destinarà.  
- No es podran aplicar en cap cas els purins en les zones que estan ocupades per vegetació forestal.  
- S'hauran de respectar les distàncies mínimes de separació respecte als nuclis de població i altres instal·lacions ramaderes que es recullen en el Reial decret 324/00, de 3 de març, pel qual s'estableixen les normes bàsiques d'ordenació de les explotacions porcines.  
- En les parcel·les pròximes a un llit (barrancs, rambles, etc.), s'haurà de respectar una franja sense adobar com a mínim de 3 metres.  
- S'haurà de portar al dia un llibre de registre on s'especifiquen les quantitats retirades, les parcel·les on es realitzarà l'aplicació i el cultiu present, i també el propietari d'aquestes.  
8. Les zones habilitades per a l'emmagatzematge de residus hauran d'estar cobertes i disposar de contenidors adequats per a cada tipus de residu generat. Hauran de ser gestionats d'acord amb la naturalesa i perillositat d'aquests.  
9. Respecte a la barrera vegetal proposada.  
- La distribució dels exemplars haurà de tindre en compte la localització dels focus potencials d'emissió d'olor (bassa i naus) i el règim de vents de la zona.  
- Aquesta barrera haurà de tindre una alçària, grossària i cobertura adequada, qualitats que s'han de tindre en compte per a l'elecció de les espècies vegetals.  
La seua distribució s'haurà de dur a terme en bosquets.  
10. El programa de vigilància ambiental haurà d'incloure la supervisió periòdica d'aquests elements per a la detecció primerenca i eliminació de possibles fugues.  
11. Qualsevol modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores.  
  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici que es puguen utilitzar els mitjans que en defensa dels seus drets consideren pertinents.  
  
Quart  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
  
València, 3 d'abril de 2014.- El director general d'Avaluació Ambiental i Territorial: Juan Giner Corell.»  
  
València, 15 de desembre de 2017.- El director general de Medi Natural i d'Avaluació Ambiental: Antoni Marzo i Pastor.